b'\n_START_ARTICLE_\nKur\xc5\xa1o hercogyst\xc4\x97\n_START_SECTION_\nSusiformavimas\n_START_PARAGRAPH_\nPo Livonijos karo (1558\xe2\x80\x931582) nustojo egzistuoti Livonijos Konfederacija. Estijos pietvakariai ir Latvijos \xc5\xa1iaur\xc4\x97s rytai tapo tiesiogiai pavald\xc5\xabs Abiej\xc5\xb3 Taut\xc5\xb3 Respublikai (ATR), ten suformavus Pardaugavos hercogyst\xc4\x99. O Dauguvos vakariniame krante, i\xc5\xa1 pietini\xc5\xb3 Livonijos ordino \xc5\xbeemi\xc5\xb3, buvo sukurta Kur\xc5\xa1o ir \xc5\xbdiemgalos hercogyst\xc4\x97. I\xc5\xa1 prad\xc5\xbei\xc5\xb3 (nuo 1561) ji buvo pavaldi Lietuvos Did\xc5\xbeiajai Kunigaik\xc5\xa1tystei, o v\xc4\x97liau, po Liublino unijos (1569), tiesiogiai Lenkijos-Lietuvos karaliui. Pirmuoju Kur\xc5\xa1o hercogu tapo paskutinis Livonijos ordino magistras Gothardas Ketleris._NEWLINE_Naujojo hercogo pad\xc4\x97t\xc4\xaf sukomplikavo tai, kad kelios teritorijos Kur\xc5\xa1e visi\xc5\xa1kai nebuvo jam pavald\xc5\xbeios. Gruobinios apskritis buvo i\xc5\xa1nuomota Pr\xc5\xabsijos hercogui jau Livonijos ordino laikais. O buvusios Kur\xc5\xa1o vyskupijos teritorijos (Pilten\xc4\x97s sritis) priklaus\xc4\x97 Danijos karaliui Magnusui. Jis \xc5\xbead\xc4\x97jo po savo mirties jas palikti hercogystei, ta\xc4\x8diau pa\xc5\xbeado nei\xc5\xa1tes\xc4\x97jo ir \xc5\xa1ias teritorijas hercogyst\xc4\x97 gavo tik hercogo Vilhelmo valdymo metu._NEWLINE_Po Gothardo mirties hercogais tapo jo s\xc5\xabn\xc5\xabs Frydrichas ir Vilhelmas. 1596 m. jie pasidalijo hercogyst\xc4\x99 \xc4\xaf dvi dalis \xe2\x80\x93 Frydrichas vald\xc4\x97 \xc5\xbdiemgal\xc4\x85 ir S\xc4\x97l\xc4\x85, su rezidencija Mintaujoje (dab. Jelgava), o Vilhelmas \xe2\x80\x93 Kur\xc5\xa1\xc4\x85, su rezidencija Kuldygoje. Ved\xc4\x99s Pr\xc5\xabsijos hercogo dukr\xc4\x85 Vilhelmas atgavo Gruobinios apskrit\xc4\xaf. Jis taip pat i\xc5\xa1pirko Pilten\xc4\x97s srit\xc4\xaf, ta\xc4\x8diau ji per\xc4\x97jo tiesioginiam ATR valdymui. Vilhelmo laikais Kur\xc5\xa1e prad\xc4\x97jo pl\xc4\x97stis metalo apdirbimas ir laiv\xc5\xb3 statyba. Panaudojant naujai pastatytus laivus padid\xc4\x97jo Kur\xc5\xa1o preki\xc5\xb3 eksportas \xc4\xaf u\xc5\xbesien\xc4\xaf._NEWLINE_Ta\xc4\x8diau santykiai tarp hercogo ir dvarinink\xc5\xb3 buvo labai \xc4\xaftempti. Lenkijos karalius buvo suinteresuotas susilpninti hercogo gali\xc4\x85 ir stojo \xc4\xaf dvarinink\xc5\xb3 pus\xc4\x99. Vilhelmo nepasitenkinimas dvarininkija atved\xc4\x97 prie jo nuvertimo nuo sosto. 1616 m. Vilhelmas buvo i\xc5\xa1vytas i\xc5\xa1 Kur\xc5\xa1o, o Frydrichas \xc4\x97m\xc4\x97 valdyti vis\xc4\x85 hercogyst\xc4\x99._NEWLINE_Nuo 1600 iki 1629 m. vyko karas tarp \xc5\xa0vedijos ir Abiej\xc5\xb3 Taut\xc5\xb3 Respublikos, po kurio \xc5\xa0vedija gavo did\xc5\xbei\xc4\x85j\xc4\x85 dal\xc4\xaf Pardaugavos hercogyst\xc4\x97s, t. y. Piet\xc5\xb3 Estij\xc4\x85 ir  (Vid\xc5\xbeem\xc4\x99), ATR palikdama tik Latgal\xc4\x85 (Lenk\xc5\xb3 Inflantij\xc4\x85). Kur\xc5\xa1o hercogyst\xc4\x97 buvo \xc4\xaftraukta \xc4\xaf karinius veiksmus ATR pus\xc4\x97je, ta\xc4\x8diau pati kare per daug nenukent\xc4\x97jo.\n_START_SECTION_\nSmukimas\n_START_PARAGRAPH_\nPo Jok\xc5\xabbo mirties 1682 m., hercogu tapo jo s\xc5\xabnus Frydrichas Kazimiras. Jo valdymo metu preki\xc5\xb3 gamybos apimtys suma\xc5\xbe\xc4\x97jo. Pat\xc4\xaf hercog\xc4\x85 labiau domino brangios puotos ir pinig\xc5\xb3 \xc5\xa1vaistymas, negu hercogyst\xc4\x97s vystymasis. D\xc4\x97l pinig\xc5\xb3 tr\xc5\xabkumo jis net pardav\xc4\x97 Tobago sal\xc4\x85 britams. Jis mir\xc4\x97 1698 m. Frydricho Kazimiro valdymo metu Lenkija padidino savo \xc4\xaftak\xc4\x85 hercogyst\xc4\x97s politiniame ir ekonominiame gyvenime. Taip pat prad\xc4\x97jo rastis ir Rusijos interesai \xc5\xa1iame regione._NEWLINE_Kitas hercogas Frydrichas Vilhelmas gavo sost\xc4\x85 b\xc5\xabdamas \xc5\xa1e\xc5\xa1eri\xc5\xb3 ir iki jo pilnametyst\xc4\x97s faktiniu hercogyst\xc4\x97s vadovu buvo jo d\xc4\x97d\xc4\x97 lenk\xc5\xb3 generolas Ferdinandas. Tuo metu prasid\xc4\x97jo \xc5\xa0iaur\xc4\x97s karas (1700\xe2\x80\x931729 m.) tarp \xc5\xa0vedijos i\xc5\xa1 vienos pus\xc4\x97s ir Rusijos su jos s\xc4\x85jungininkais (Lenkija, LDK, Saksonija ir Danija) i\xc5\xa1 kitos. 1710 m. Rusija kontroliavo Vid\xc5\xbeem\xc4\x99 ir padidino savo \xc4\xaftak\xc4\x85 Kur\xc5\xa1o hercogyst\xc4\x97je. 1711 m. Frydrichas Vilhelmas susituok\xc4\x97 su Ana Ivanovna (v\xc4\x97liau Rusijos imperator\xc4\x97), ta\xc4\x8diau gr\xc4\xaf\xc5\xbedamas i\xc5\xa1 vestuvi\xc5\xb3 mir\xc4\x97 ir iki 1730 m. hercogyst\xc4\x99 vald\xc4\x97 Ana su Ferdinandu._NEWLINE_Po Anos tapimo Rusijos imperatore vieninteliu hercogu liko Ferdinandas. Ta\xc4\x8diau jo rezidencija buvo Dancige, tod\xc4\x97l jo nepripa\xc5\xbeino dvarininkai, nes buvo nustatyta, kad hercogo rezidencija turi b\xc5\xabti hercogyst\xc4\x97s teritorijoje. I\xc5\xa1 vienos pus\xc4\x97s Ferdinandas dalinai vald\xc4\x97 hercogyst\xc4\x99 lai\xc5\xa1kais, ta\xc4\x8diau i\xc5\xa1 kitos, fakti\xc5\xa1kai hercogyst\xc4\x97 buvo be hercogo. Dar didesn\xc4\xaf chaos\xc4\x85 suk\xc4\x97l\xc4\x97 tai, kad Ferdinandas netur\xc4\x97jo palikuoni\xc5\xb3, tod\xc4\x97l atsirado daug pretendent\xc5\xb3 \xc4\xaf hercogo sost\xc4\x85._NEWLINE_Vienas i\xc5\xa1 toki\xc5\xb3 buvo Moricas, Lenkijos ir LDK karaliaus ir Saksonijos kurfiursto Augusto II s\xc5\xabnus. Jis buvo i\xc5\xa1rinktas hercogu 1726 m., ta\xc4\x8diau soste sugeb\xc4\x97jo i\xc5\xa1silaikyti tik metus. Jis nepatiko Rusijai. Rusijos kariuomen\xc4\x97 \xc4\xafsiver\xc5\xbe\xc4\x97 \xc4\xaf hercogyst\xc4\x99 ir i\xc5\xa1vijo Moric\xc4\x85.\n_START_SECTION_\nBirono laikotarpis\n_START_PARAGRAPH_\nKai Rusijos imperatore tapo Ana Ivanovna, ji Kur\xc5\xa1o hercogu 1737 m. paskyr\xc4\x97 savo favorit\xc4\x85 Ernst\xc4\x85 Biron\xc4\x85. Jis gal\xc4\x97jo laisvai naudotis Rusijos valstyb\xc4\x97s i\xc5\xbedo l\xc4\x97\xc5\xa1omis, kurios buvo investuotos \xc4\xaf statybas. Pagal ital\xc5\xb3 architekto Rastrelio projektus buvo pastatyti r\xc5\xabmai Jelgavoje ir Rundal\xc4\x97je. Ta\xc4\x8diau po Anos mirties Ernstas Bironas pateko \xc4\xaf nemalon\xc4\x99 ir buvo priverstas palikti Kur\xc5\xa1\xc4\x85. Lenkijos karaliaus pritarimu jis t\xc4\x99s\xc4\x97 hercogyst\xc4\x97s valdym\xc4\x85 per korespondencij\xc4\x85. Ta\xc4\x8diau su tuo nesutiko dvarininkija, kuri net atsisak\xc4\x97 vykdyti hercogo \xc4\xafsakymus. Lenkijos karalius Augustas III pasidav\xc4\x97 dvarinink\xc5\xb3 spaudimui ir naujuoju hercogu paskyr\xc4\x97 savo s\xc5\xabn\xc5\xb3 Karol\xc4\xaf. Tokiu atveju susiformavo situacija, kad formaliai hercogyst\xc4\x97 tur\xc4\x97jo du valdovus. Situacija buvo labai \xc4\xaftempta \xe2\x80\x93 dalis dvarinink\xc5\xb3 r\xc4\x97m\xc4\x97 Biron\xc4\x85, dalis \xe2\x80\x93 Karol\xc4\xaf. Situacij\xc4\x85 i\xc5\xa1sprend\xc4\x97 Rusijos imperator\xc4\x97 Jekaterina II, kuri leido Bironui gr\xc4\xaf\xc5\xbeti i\xc5\xa1 tremties 1763 m. Taip ji suma\xc5\xbeino Lenkijos \xc4\xaftak\xc4\x85 hercogyst\xc4\x97je. Ta\xc4\x8diau Ernstas Bironas buvo pavarg\xc4\x99s nuo politini\xc5\xb3 kov\xc5\xb3 ir 1769 m. perleido sost\xc4\x85 savo s\xc5\xabnui P\xc4\x97terui.\n_START_SECTION_\nPrijungimas prie Rusijos\n_START_PARAGRAPH_\n1794 m. bir\xc5\xbeel\xc4\xaf \xe2\x80\x93 rugpj\xc5\xabt\xc4\xaf vakarin\xc4\x97 kunigaik\xc5\xa1tyst\xc4\x97s dalis (su Liepoja ir Ventspiliu) buvo u\xc5\xbeimta lietuvi\xc5\xb3 sukil\xc4\x97li\xc5\xb3, juos palaik\xc4\x97 Kur\xc5\xa1o valstie\xc4\x8diai. 1795 m. kunigaik\xc5\xa1tyst\xc4\x97 prijungta prie Rusijos ir paversta Kur\xc5\xa1o gubernija. Paskutinis hercogyst\xc4\x97s hercogas po tre\xc4\x8dio ATR padalijimo 1795 m. kovo 28 d. atsisak\xc4\x97 sosto Rusijos naudai._NEWLINE_Pirmojo pasaulinio karo metu Kur\xc5\xa1o hercogyst\xc4\x97s teritorij\xc4\x85 okupavo Vokietija ir Kur\xc5\xa1o hercogyst\xc4\x97 1917 m. buvo atkurta. 1918 m. kovo 8 d. Vokietijos kaizeris Vilhelmas pripa\xc5\xbeino jos nepriklausomyb\xc4\x99. Hercogyst\xc4\x97 nustojo egzistuoti 1918 m. rugs\xc4\x97jo 22 d., kartu su Baltijos hercogyst\xc4\x97s paskelbimu.'